RO Jurnalul Oficial al Uniunii Europene C 415/30

Avizul Comitetului Regiunilor — Schema de ajutoare pentru aprovizionarea instituțiilor de învățământ cu fructe și legume, cu banane și cu lapte

2014/C 415/07

Raportor dl Povilas ŽAGUNIS, primarul orașului Panevėžys (LT-AE) Document de referință Propunere de regulament al Parlamentului European și al Consiliului de modificare a Regulamentului (UE) nr. 1308/2013 și a Regulamentului (UE) nr. 1306/2013 în ceea ce privește schema de ajutoare pentru aprovizionarea instituțiilor de învățământ cu fructe și legume, cu banane și cu lapte COM(2014) 32 final

I. RECOMANDĂRI POLITICE

COMITETUL REGIUNILOR

1. atrăgând atenția asupra importanței formării unor deprinderi de viață sănătoase încă de la vârsta școlară și ținând seama de posibilitățile de care dispun, pe de o parte, Uniunea Europeană pentru a promova capacitatea cetățenilor de a duce o viață sănătoasă, și, pe de altă parte, autorităţile locale şi regionale pentru a lua măsuri adaptate situației concrete, bazate pe programe comune europene, și a le pune în practică;

2. subliniază că alimentele ecologice și cele obținute pe bază de organisme nemodificate genetic ar trebui să reprezinte o componentă importantă a unei diete durabile pentru copii;

3. subliniind importanța programelor de distribuire de fructe și legume, la care participă 25 de state membre (nu participă Regatul Unit, Finlanda și Suedia) de care, în anul școlar 2012–2013, au profitat 8,4 milioane de elevi din 61 396 de școli, precum și importanța programului de distribuire de lapte, la care participă toate statele membre, de care, în anul școlar 2011-2012, au profitat 20,3 milioane de elevi din întreaga UE, și dorind să scoată în evidență șansele pe care le oferă aceste scheme pentru toate state membre care doresc să participe;

4. atrăgând atenția asupra faptului că, în ciuda limitării tematice stricte, această inițiativă legislativă atinge mai multe domenii importante de competența UE și a statelor membre: PAC și piața internă, sănătatea publică și, în anumite privințe, și educația;

5. salută propunerea Comisiei, care a fost elaborată luând în considerare raportul din 2011 al Curții de Conturi Europene (1), referitoare la unificarea programelor de distribuire a laptelui (introdus în 1977, extins în 2008 asupra instituțiilor de învățământ secundar) și a fructelor (introdus în 2009) în școli și la stabilirea unor reglementări uniforme privind cofinanțarea, precum și recomandările privind îmbunătățirea eficienței și a coordonării;

6. salută faptul că, în conformitate cu Regulamentul modificat nr. 1308/2013, statele membre, în cadrul plafoanelor naționale existente, au posibilitatea de a realoca o parte a fondurilor puse la dispoziţie pentru distribuirea de fructe și legume, banane și lapte în şcoli [articolul 23a alineatul (4)]; astfel se obține nu doar o mai mare flexibilitate la utilizarea fondurilor, ci se creează și condițiile necesare la nivelul statelor membre pentru a se evita problemele ce țin de cota îngrijorător de ridicată (de 30 %) a fondurilor neutilizate, menționate în situația financiară la propunere (punctul 1.5.1); insistă ca autoritățile locale și regionale să poată interveni în această realocare;

7. în același timp, este sceptic în ceea ce priveşte cota-parte pe care, în conformitate cu propunerea de program, statele membre o pot redistribui după bunul lor plac; constată că nivelul propus de 15 % nu se bazează pe o analiză mai aprofundată, mai ales în contextul în care cota de buget neutilizat pentru cele două programe atinge, în unele cazuri, până la 30 %; prin urmare, propunerea nu pare a fi în conformitate cu principiile bunei guvernanțe;

8. salută dispoziția din Regulamentul nr. 1308/2013 modificat, în temeiul căreia statele membre pot suplimenta fondurile dedicate programului din resurse proprii sau prin atragerea unor fonduri private, şi consideră că aceasta reprezintă o bază bună pentru dezvoltarea sinergiilor în utilizarea fondurilor naționale și europene, în scopul realizării unor rezultate pozitive și independente de punctele de vedere exprimate de diferitele state membre;

9. propune ca normele privind ajutoarele pentru furnizarea fructelor și legumelor și a laptelui în școli pentru să fie îmbunătățite prin posibilitatea de a realoca cotele naționale acordate drept sprijin; în cazul în care, de exemplu, la scurt timp înainte de sfârșitul perioadei de șase ani, se constată că un stat membru nu a epuizat fondurile care i-au fost alocate, în primul rând, ar trebui luată în considerare realocarea fondurilor către acele regiuni care le-au utilizat mai bine; ulterior, ar trebui să existe posibilitatea ca acele cote naționale stabilite de către Comisie să fie redistribuite către statele membre care și-au epuizat sau depășit cotele, cu scopul de a încuraja acele state membre care aplică cu succes programele și de a stimula statele membre care sunt mai puțin eficiente în punerea în aplicare a programelor în sensul unor eforturi suplimentare;

10. subliniază că principiile care au fost formulate inițial pentru distribuirea cotelor între statele membre, mai exact criteriul empiric (în trecut, cum au folosit statele membre ajutorul acordat?) și criteriul nevoilor reale (care este proporția reală a copiilor cu vârste între șase și zece ani din populația statului membru?), sunt principii foarte formale și ar putea fi insuficiente pentru a stabili necesarul concret de asistență;

11. având în vedere diversitatea din Europa, propune stabilirea unor criterii suplimentare pentru definirea cotelor naționale destinate programelor de distribuire de lapte și fructe în școli; aceste criterii ar putea fi: nivelul de dezvoltare a regiunii și media statistică a lipsei de vitamine obținută prin calcularea diferenței dintre necesarul obiectiv de fructe pentru alimentația copiilor (400 de grame de fructe pe zi) (calculat pe baza metodei adoptate de Organizația Mondială a Sănătății) și valoarea statistică reală a consumului de fructe, obiceiurile alimentare (astfel, alimentația din statele membre sudice cuprinde în mod tradițional mai multe fructe și legume decât cea din statele membre nordice) etc.;

12. își exprimă îndoiala cu privire la caracterul adecvat al propunerii prezentate la considerentul 7 din propunerea de regulament, conform căreia Comisia este împuternicită să adopte anumite acte juridice care conțin dispoziții suplimentare privind echilibrul dintre cele două criterii, și consideră că este vorba de o tentativă de a extinde competențele Comisiei în detrimentul responsabilităților statelor membre;

13. își exprimă îngrijorarea cu privire la obligația impusă statelor membre prin regulament de a monitoriza programul (2), în special cu privire la sarcinile administrative asociate cu această obligație la nivelul autorităților naționale, regionale și locale din statele membre; invită, prin urmare, Comisia și statele membre să ia măsuri pentru a garanta că sarcinile administrative legate de monitorizarea programului sunt reduse la minimum;

14. are unele rezerve referitoare la principiul stabilit în regulament, care prevede un plafon al ajutorului UE definit per porție, și nu un procentaj din acest ajutor, și atrage atenția asupra riscurilor unei astfel de baze de calcul, și anume că stabilirea unei sume fixe ar putea duce la încercări de a distribui produse mai ieftine, de calitate inferioară; propune ca plafonul prevăzut pentru programul de asistență financiară din partea Uniunii și volumul concret al ajutoarelor acordate să fie definite în continuare în conformitate cu articolul 43 alineatul (3) din Tratatul privind funcționarea Uniunii Europene;

15. având în vedere riscul reducerii calității produselor livrate ca urmare a stabilirii contribuției UE pe baza unei porții, invită toate părțile interesate să ia măsuri care să asigure un control al acestui program de ajutor pentru a garanta o calitate corespunzătoare a produselor agricole distribuite;

16. făcând referire la concluzia raportului Curții de Conturi Europene, potrivit căreia lipsa unui mecanism de direcționare a ajutoarelor către nevoile prioritare a contribuit la decalajele dintre obiectivele stabilite și rezultatele programelor de distribuire a laptelui în școli, critică textul articolului 23 din Regulamentul nr. 1308/2013 (ajutor pentru aprovizionarea cu produse agricole a instituțiilor de învățământ), care nu face referire la importanța implicării autorităților locale și regionale și a utilizării experienței de care dispun acestea pentru dezvoltarea în continuare a programelor de șase ani pentru furnizarea de fructe și legume;

17. reamintind că orice încercare dinspre nivelul UE de a impune statelor membre obligații în legătură cu efectuarea unor consultații interne ar trebui considerată a fi o violare a principiului subsidiarității, invită Comisia să recomande statelor membre să facă uz într-o mai mare măsură de posibilitățile ce derivă din informațiile ce provin dinspre autoritățile locale și regionale, în condițiile în care ele sunt cele mai apropiate de consumatorii finali și de publicul-țintă; se recomandă în special participarea acestora la audierile din cadrul elaborării programelor naționale de șase ani pentru furnizarea de fructe și legume;

Obiectul programului

18. reamintește că consumul de fructe, legume și de lapte, odată devenit obicei, are și un impact economic pe termen lung și ar putea contribui la obiectivele europene comune de creștere a competitivității și coeziunii;

19. subliniază că alimentele, cu puține excepții, reprezintă produse locale, promovarea consumului lor contribuind, astfel, la o creștere a cererii curente și, la nivel macroeconomic, la realizarea obiectivelor PAC; în plus, consumul lor contribuie la crearea unor obiceiuri alimentare sănătoase și la promovarea unui consum durabil în viitor, atunci când copiii sunt încurajați să consume mai multe alimente sănătoase; prin urmare, promovarea consumului de fructe și legume și de lapte trebuie văzută ca parte a efortului comun de a spori competitivitatea Europei;

20. ținând seama de discuțiile în curs de desfășurare privind gradul de prelucrare a produselor eligibile în temeiul schemei de ajutor și având în vedere importanța principiului alimentației sănătoase de la o vârstă fragedă, sugerează ca ajutorul financiar oferit prin sistemul de ajutor pentru aceste produse să fie limitat la acele produse cu un grad redus sau zero de prelucrare, care nu conțin aditivi dăunători, îndulcitori, potențatori de aromă sau sare;

21. dată fiind diversitatea Europei, consideră că nu se justifică încercarea de a stabili la nivel european care sunt sortimentele de fructe și legume care pot fi distribuite în școli în cadrul programului de distribuire; ar trebui, în schimb, ca fiecare stat membru să poată decide, la nivel regional sau local, care sunt tipurile de fructe, legume și produse lactate adecvate pentru a fi distribuite în școli;

22. critică propunerile conținute în noul program de a limita oferta de produse lactate la laptele de consum; este de părere că și produsele lactate cu un grad redus de prelucrare ar trebui să fie eligibile, cum ar fi iaurtul natural (neîndulcit) sau brânza proaspătă;

23. subliniază că limitarea gamei de opțiuni limitează posibilitatea de alegere a copiilor, făcând ca programul să devină mai puțin atractiv, și îi exclude în același timp de la program pe acei copii afectați de intoleranță la lactoză, care tolerează însă iaurtul neîndulcit;

24. subliniază importanța problemei calității produselor distribuite în cadrul programului, pe care regulamentul o ignoră; consultările efectuate cu beneficiarii, cu școlile și cu alți parteneri sociali și economici au arătat că încercările de a achiziționa cantități mai mari la același preț afectează adesea calitatea; achizițiile publice se desfășoară pur formal, ceea ce face ca copiii să nu beneficieze de alimente de înaltă calitate;

25. prin urmare, invită Comisia şi statele membre să ia măsuri de definire a unor norme minime privind calitatea alimentelor distribuite în cadrul schemei de distribuire şi să se asigure că aceste norme sunt respectate;

26. face referire la concluziile raportului Curţii de Conturi, conform cărora programul ‘Lapte în şcoli’ nu este prea eficient şi nu a obţinut rezultatul scontat, întrucât produsele subvenţionate fie intră oricum în gama de produse oferite de cantinele şcolare, fie ar fi fost cumpărate cu mare probabilitate şi în lipsa schemei de distribuire; în plus, se consideră că la definirea şi punerea în aplicare a programului nu s-a ţinut seama într-o măsură suficientă de obiectivele pedagogice definite (3);

27. din acest motiv şi având în vedere valoarea laptelui pentru copii, solicită statelor membre să stabilească necesarul existent de produse lactate prevăzute a fi distribuite în cadrul schemei de distribuire a laptelui, utilizând sprijinul financiar din partea UE în mod exclusiv pentru furnizarea către cantinele şcolare de produse lactate corespunzătoare unei alimentaţii sănătoase, cu cea mai mare valoare nutritivă;

28. își exprimă îngrijorarea cu privire la statisticile alarmante care arată că, în UE, 22 de milioane de copii sunt supraponderali, 5 milioane dintre aceștia fiind obezi (4) și că, în anul 2011, media UE-27 a consumului de fructe și legume în rândul cetățenilor adulți se ridica la mai puțin de jumătate din cantitatea recomandată de OMS (5); subliniază în acest context că școala, ca loc care pregăteşte generaţia tânără pentru viaţă, joacă un rol important în transmiterea de cunoştinţe despre alimentaţia sănătoasă și pentru formarea unor obiceiuri alimentare sănătoase;

29. în acest sens, atrage atenția în mod special asupra rolului jucat de autoritățile locale și regionale, care în multe cazuri sunt instanțe responsabile pentru instituțiile de învățământ, pentru promovarea unui stil de viață sănătos, și solicită ca măsurile și cooperarea din acest domeniu să se bucure de o atenție sporită;

30. evaluează în mod pozitiv cerințele de calitate (6) conținute în reglementările în vigoare și recomandă ca acestea să fie menținute sau, în cazul în care acest lucru este posibil, luând în considerare recomandările din partea nutriționiștilor, să se impună cerințe și mai stricte;

31. atrage atenţia că, în pofida paletei ample de inițiative regionale, naționale și europene dedicate sănătății (7), cadrul social general continuă să fie mai degrabă dăunător unui mod de viață sănătos: în 2011, cetățenii UE-27 consumau, în medie, mai puțin de jumătate din cantitatea de fructe și legume recomandată de Organizația Mondială a Sănătății (8); în acest context, are îndoieli cu privire la limita de vârstă prevăzută în cadrul programului, care prevede distribuirea de alimente doar pentru segmentul de vârstă între şase şi zece ani, considerându-l insuficient pentru a forma obiceiuri alimentare sănătoase în actualul context al unor condiţii neprielnice în acest sens; recomandă să fie luată în considerare posibilitatea de a extinde acest program, incluzând şi copiii din creşe, grădiniţe şi alte forme de învăţământ preşcolar, dar şi elevii cu vârste de peste zece ani;

Dezvoltarea durabilă și protecția mediului

32. atrage atenția asupra aspectelor legate de dezvoltarea durabilă a distribuirii de fructe, legume și lapte, în special asupra impactului negativ al transportului de marfă asupra mediului și sănătății publice, și solicită în acest sens ca, la furnizarea produselor în cadrul acestui program de ajutoare, să se facă uz într-o mai mare măsură de produse fabricate/cultivate la fața locului sau în regiunile învecinate;

33. având în vedere aspectele dezvoltării durabile și necesitatea ca cetățenii UE să fie educați încă de la vârsta tinereții în sensul unei culturi durabile a consumului, solicită Comisiei și statelor membre să inițieze o dezbatere cuprinzătoare în rândul experților și politicienilor privind posibilitățile juridice de utiliza în mod preferențial fructele și legumele și produsele lactate de origine regională, inclusiv privind posibilele derogări de la acte juridice privind achizițiile publice sau adaptarea acestora;

34. solicită ca aceste programe să aibă în vedere, în primul rând, valorificarea produselor locale și lanţuri scurte de comercializare și, totodată, orientarea cu prioritate către produsele care provin din agricultura biologică;

Efectul pedagogic potențial

35. își exprimă îngrijorarea cu privire la statisticile alarmante care arată că, în UE, 22 de milioane de copii sunt supraponderali, 5 milioane dintre aceștia fiind obez și că, în anul 2011, media UE-27 a consumului de fructe și legume în rândul cetățenilor adulți se ridica la mai puțin de jumătate din cantitatea recomandată de OMS (9); subliniază în acest context că școala joacă un rol important în pregătirea tinerilor pentru viață și pentru formarea unor obiceiuri alimentare sănătoase;

36. în acest sens, atrage atenția în mod special asupra rolului jucat de autoritățile locale și regionale, care în multe cazuri sunt instanțe responsabile pentru instituțiile de învățământ, pentru promovarea unui stil de viață sănătos, și solicită ca măsurile și cooperarea din acest domeniu să se bucure de o atenție sporită;

37. subliniază potențialul impact educativ al programului de distribuire a fructelor, legumelor și laptelui, care pune la dispoziția tinerilor atât cunoștințe despre UE, cât și cunoștințe privind agricultura, producția de alimente, alimentele sănătoase și nesănătoase, o dietă echilibrată, legătura dintre produsele alimentare consumate și starea de sănătate proprie, precum și cunoștințe privind reducerea risipei de alimente; salută posibilitatea prevăzută în noul program de a finanța măsuri însoțitoare, cum ar fi măsuri de informare privind beneficiile produselor alimentare sănătoase și necesare;

38. atrage atenţia asupra rezultatelor studiilor științifice care arată că atât consumul de produse alimentare nesănătoase, cât și obezitatea pot fi combătute cu succes numai cu măsuri complexe, cu implicarea nu numai a școlilor, ci a întregii societăți în ceea ce privește nutriția copiilor; consideră, în acest context, că toate campaniile de informare și sensibilizare a acestor grupuri-țintă fac parte integrantă din programul pentru distribuirea de fructe, legume și lapte în școli (10);

39. având în vedere tendințele actuale ale societății de consum de a consuma produse prezentate și ambalate într-un mod atractiv și având în vedere faptul că adesea prezentările atractive sunt însoțite de un consum de substanțe al căror impact asupra sănătății nu este clar, solicită, cu privire la programul în cauză, să se acorde o mai mare prioritate sensibilizării cu privire la produsele alimentare neprelucrate și beneficiile nutriționale pe care acestea le prezintă;

40. împărtăşeşte îngrijorarea Comisiei Europene că, spre diferenţă de programul de distribuire de fructe în şcoli, au fost puse în practică doar un număr redus de măsuri pedagogice în cadrul programului de distribuire a laptelui (11) şi atrage atenţia asupra faptului că autorităţile locale şi regionale dispun de posibilitatea de a pune în practică astfel de măsuri, adaptându-le la necesităţile de informare a copiilor din localitatea şi regiunea respectivă;

41. ținând seama de principiul subsidiarității și de faptul că educația este o responsabilitate publică a statelor membre, precum și de faptul că o intervenție a UE în programele de educație naționale ar putea fi neadecvată, propune ca toate măsurile pedagogice referitoare la distribuirea de fructe și legume și de lapte să fie definite în principal la nivel național și ca statelor membre să nu li se impună niciun prag minim de finanțare.

II. RECOMANDĂRI DE AMENDAMENTE

Amendamentul 1

Articolul 23 alineatul (2)

Textul propus de Comisie Amendamentul CoR (2) Statele membre care doresc să participe la schema de ajutoare stabilită la alineatul (1) (‘programul pentru școli’) pot distribui fie fructe și legume, inclusiv banane, fie lapte care se încadrează la codul NC 0401, fie și una și alta. (2) Statele membre care doresc să participe la schema de ajutoare stabilită la alineatul (1) (‘programul pentru școli’) pot distribui fie fructe și legume, inclusiv banane, fie lapte care se încadrează la codul NC 0401, fie alte produse lactate neîndulcite, cum ar fi iaurtul (fără arome suplimentare și fără adaos de fructe, nuci sau cacao -(codul NC 0403 10 11 până la 0403 10 39) sau brânzeturi şi urdă (codul NC 0406).

Expunere de motive

A se vedea punctul 21 din proiectul de aviz.

Amendamentul 2

Articolul 23 alineatul (3)

Textul propus de Comisie Amendamentul CoR (3) Ca o condiție a participării lor la acest program pentru școli, statele membre întocmesc, înainte de participarea lor la programul pentru școli și, ulterior, din șase în șase ani, la nivel național sau regional, o strategie pentru punerea în aplicare a programului. Strategia poate fi modificată de un stat membru, în special în lumina monitorizării și a evaluării. Strategia include cel puțin identificarea nevoilor care trebuie satisfăcute, clasificarea necesităților în funcție de priorități, populația-țintă, rezultatele preconizate și obiectivele cuantificate care trebuie atinse în raport cu situația inițială și stabilește cele mai adecvate instrumente și acțiuni pentru realizarea obiectivelor respective. (3) Ca o condiție a participării lor la acest program pentru școli, statele membre întocmesc, înainte de participarea lor la programul pentru școli și, ulterior, din șase în șase ani, la nivel național sau regional, o strategie pentru punerea în aplicare a programului. Strategia poate fi modificată de un stat membru, în special în lumina evaluărilor intermediare monitorizării și a evaluării. Strategia include cel puțin identificarea nevoilor care trebuie satisfăcute, clasificarea necesităților în funcție de priorități, a populațieia-țintă, rezultatele preconizate și a obiectivelore cuantificate care trebuie atinse în raport cu situația inițială și stabilește cele mai adecvate instrumente și acțiuni pentru realizarea obiectivelor respective.

Expunere de motive

O încercare de simplificare administrativă a procedurii. A se vedea punctul 10 din proiectul de aviz.

Amendamentul 3

Articolul 23a alineatul (8)

Textul propus de Comisie Amendamentul CoR (8) Statele membre care participă la programul pentru școli aduc la cunoștința publicului, în locurile în care sunt distribuite produsele alimentare, implicarea lor în program și faptul că acesta este subvenționat de Uniune. Statele membre garantează valoarea adăugată și vizibilitatea programului Uniunii pentru școli în raport cu furnizarea altor mese oferite în instituțiile de învățământ.’ (8) Statele membre care participă la programul pentru școli aduc la cunoștința publicului, în locurile în care sunt distribuite produsele alimentare, implicarea lor în program și faptul că acesta este subvenționat de Uniune. Statele membre garantează valoarea adăugată și vizibilitatea programului Uniunii pentru școli în raport cu furnizarea altor mese oferite în instituțiile de învățământ.’

Amendamentul 4

Articolul 24 alineatul (1)

Textul propus de Comisie Amendamentul CoR Pentru a promova obiceiurile alimentare sănătoase în rândul copiilor și pentru a se asigura că ajutorul acordat în cadrul programului pentru școli îi vizează pe copiii din grupul-țintă menționat la articolul 22, Comisia este împuternicită să adopte, în conformitate cu articolul 227, acte delegate prin care se stabilesc norme referitoare la: Pentru a promova obiceiurile alimentare sănătoase în rândul copiilor și pentru a se asigura că ajutorul acordat în cadrul programului pentru școli îi vizează pe copiii din grupul-țintă menționat la articolul 22, Comisia este împuternicită să adopte, în conformitate cu articolul 227, acte delegate prin care se stabilesc norme referitoare la: (a) criteriile suplimentare referitoare la direcționarea ajutorului de către statele membre; (a) criteriile suplimentare referitoare la direcționarea ajutorului de către statele membre; (b) aprobarea și selectarea solicitanților ajutorului de către statele membre; (b) aprobarea și selectarea solicitanților ajutorului de către statele membre; (c) elaborarea de strategii naționale sau regionale și de măsuri educative de sprijin. (c) elaborarea de strategii naționale sau regionale și de măsuri educative de sprijin.

Expunere de motive

A se vedea punctul 11 din proiectul de aviz.

Bruxelles, 7 octombrie 2014. Președintele Comitetului Regiunilor Michel LEBRUN

(1) Raportul special nr. 10/2011 al Curții de Conturi Europene intitulat „Sunt eficace programele «Lapte în școli» și «Fructe în școli»?” (ECA/11/35 din 24 octombrie 2011).

(2) Articolul 24 din Regulamentul (UE) 1308/2013.

(3) Raportul special nr. 10/2011 al Curții de Conturi Europene intitulat „Sunt eficace programele «Lapte în școli» și «Fructe în școli»?”, ECA/11/35, 24.10.2011.

(4) Schema de distribuire de fructe în şcoli, http://ec.europa.eu/agriculture/sfs/european-commission/index_en.htm

(5) În ciuda creșterii de 2 % față de 2010., un cetățean al UE-27 consuma în medie, în 2011, 185,52 de grame de fructe și legume pe zi, o valoare situată cu mult sub cele 400 de grame recomandate de OMS. A se vedea sondajul Freshfel privind consumul de produse proaspete, http://www.freshfel.org/asp/what_we_do/consumption_monitor.asp

(6) Cerințe privind compoziția produselor lactate: ponderea laptelui în produsul finit nu trebuie să fie mai mică de 90 %, conținutul de zahăr trebuie limitat (la mai puțin de 7 %), fructele și legumele trebuie să îndeplinească cerințele de calitate ale UE, adaosul de zahăr în sucuri este inadmisibil.

(7) Astfel, la 30 mai 2007, Comisia a publicat Cartea sa albă ‘O strategie pentru Europa privind problemele de sănătate legate de alimentație, excesul de greutate și obezitate’.

(8) În ciuda creșterii de 2 % față de 2010, un cetățean al UE-27 consuma în medie, în 2011, 185,52 de grame de fructe și legume pe zi, o valoare situată cu mult sub cele 400 de grame recomandate de OMS. A se vedea sondajul Freshfel privind consumul de produse proaspete, http://www.freshfel.org/asp/what_we_do/consumption_monitor.asp

(9) În ciuda creșterii de 2 % față de 2010, un cetățean al UE-27 consuma în medie, în 2011, 185,52 de grame de fructe și legume pe zi, o valoare situată cu mult sub cele 400 de grame recomandate de OMS. A se vedea sondajul Freshfel privind consumul de produse proaspete, http://www.freshfel.org/asp/what_we_do/consumption_monitor.asp

(10) Public Health Nutr. octombrie 2009; 12(10):1735-42. doi: 10.1017/S1368980008004278. Epub 23 decembrie 2008. Downward trends in the prevalence of childhood overweight in the setting of 12-year school- and community-based programmes.

(11) Propunere de regulament al Parlamentului European și al Consiliului de modificare a Regulamentului (UE) nr. 1308/2013 și a Regulamentului (UE) nr. 1306/2013 în ceea ce privește schema de ajutoare pentru aprovizionarea instituțiilor de învățământ cu fructe și legume, cu banane și cu lapte – COM(2014) 32 final, 30 ianuarie 2014.